b'\n_START_ARTICLE_\nKarbetamidi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa karbetamidi on v\xc3\xa4rit\xc3\xb6nt\xc3\xa4 kiteist\xc3\xa4 ainetta. Karbetamidi liukenee kohtalaisesti veteen ja hyvin muun muassa etanoliin, asetoniin ja dimetyyliformamidiin. Yhdiste on heikosti em\xc3\xa4ksist\xc3\xa4. Karbetamidin herbisidiset ominaisuudet perustuvat siihen, ett\xc3\xa4 se est\xc3\xa4\xc3\xa4 soluja jakaantumasta. Karbetamidi on optisesti aktiivinen ja herbisidin\xc3\xa4 k\xc3\xa4ytet\xc3\xa4\xc3\xa4n sen (R)-enantiomeeria.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nKarbetamidin valmistuksen ensimm\xc3\xa4isess\xc3\xa4 vaiheessa (R)-maitohappo reagoi etyyliamiinin kanssa muodostaen amidin, jota kutsutaan N-etyylilaktamidiksi. T\xc3\xa4m\xc3\xa4 yhdiste reagoi fenyyli-isosyanaatin kanssa karbetamidiksi. Karbetamidia k\xc3\xa4ytet\xc3\xa4\xc3\xa4n rikkaruohomyrkkyn\xc3\xa4 muun muassa apilapelloilla sek\xc3\xa4 vihannes-, \xc3\xb6ljykasvi-, viini- ja hedelm\xc3\xa4viljelmill\xc3\xa4. Se levitet\xc3\xa4\xc3\xa4n joko jauheena tai emulsiona veden kanssa. Karbetamidi on hyv\xc3\xa4ksytty k\xc3\xa4ytett\xc3\xa4v\xc3\xa4ksi muun muassa Euroopan Unionin alueella.'